ORDE do 14 de setembro de 2006 pola que se acorda a cesión en propiedade dunha embarcación cabinada ao Servizo Provincial de Costas de Pontevedra do Ministerio de Medio Ambiente.
CONSELLERÍA DE PESCA E ASUNTOS MARÍTIMOS — III. OUTRAS DISPOSICIÓNS — 11/10/2006

A Lei 22/1988, do 28 de xullo, de costas, no seu título VI atribúe determinadas competencias admi
nistrativas sobre costas á Administración do Estado que, consonte o artigo 113 desta e o concordante 206 do Real decreto 1471/1989, do 1 de decembro, polo que se aproba o Regulamento xeral para o desenvolvemento e execución da Lei 22/1988, do 28 de xullo, de costas, exercen no que corresponda os servizos de Costas en cada provincia, que realizan entre outras a inspección do litoral tanto por vía terrestre como marítima, nas áreas que son da súa competencia. Para a inspección por vía marítima, o Servizo Provincial de Costas de Pontevedra precisa dunha embarcación para poder efectuar as visitas aos distintos tramos do litoral, elemento do cal carece actualmente.
Por outro lado, a Consellería de Pesca e Asuntos Marítimos conta cunha embarcación de poliéster resultado da realización das prácticas nos cursos de formación en novas técnicas de construción naval, apta para navegar que polo seu deseño é moi adaptada ás necesidades do Servizo Provincial de Costas para a vixilancia, polo que este, coñecedor da súa existencia, solicitou a súa cesión.
Tendo en conta o marco de colaboración entre as distintas administracións públicas, cómpre cederlle ao Servizo Provincial de Costas de Pontevedra do Ministerio de Medio Ambiente o uso do ben moble adscrito a esta consellería, para ser destinado por esta corporación a fins de utilidade pública ou interese social.
Para tal fin, a Consellería de Pesca e Asuntos Marítimos tramitou o expediente de cesión, de conformidade co disposto no artigo 35 bis, da Lei 3/1985, do 12 de abril, do patrimonio da Comunidade Autónoma de Galicia, e no artigo 96 bis, do seu regulamento, aprobado polo Decreto 50/1989, do 9 de marzo, engadido polo Decreto 238/1998, do 24 de xullo.
Polo exposto e, en uso das facultades que me confiren os artigos 34.6º e 38 da Lei 1/1983, do 22 de febreiro, reguladora da Xunta e do seu presidente, reformada pola Lei 11/1988, do 20 de outubro,
DISPOÑO:
Artigo 1º
Acórdase a cesión en propiedade a favor do Servizo Provincial de Costas de Pontevedra do Ministerio de Medio Ambiente dunha embarcación tipo planadora cabinada, das seguintes características:
Material do casco: P.R.F.V.
Eslora: 5,57 metros.
Manga: 2,05 metros.
Puntal: 0,85 metros.
Arqueo T.R.B.: 2,12
Arqueo Gt: 1,25
Ano de construción: xuño 2006.
A embarcación entrégase rematada toda a construción do casco e da cabina, agás a instalación dos elementos mecánicos de propulsión e outros elementos complementarios que serán por conta do cesionario.
Artigo 2º
A cesión sinalada no artigo anterior queda sometida ás seguintes cláusulas:
a) O ben cedido tal como establecen os artigos 35 bis, da Lei 3/1985, do patrimonio da Comunidade Autómona de Galicia, e 96 bis, do Decreto 50/1989, polo que se aproba o seu regulamento, destinarase a fins de utilidade pública ou interese social do organismo cesionario, concretamente, a labores propios do Servizo Provincial de Costas de Pontevedra do Ministerio de Medio Ambiente.
b) Coa cesión outorgaráselle ao orgamismo citado a propiedade do ben moble cedido.
c) Se o ben cedido non se aplicase ao fin sinalado, se se descoidase ou utilizase con grave quebramento, ou se incrumprisen as condicións do acordo, considerarase resolta a cesión e o ben reverterá na Comunidade Autónoma de Galicia, que terá dereito a percibir, logo da taxación pericial, o valor dos detrimentos ou deterioracións que experimentase.
d) Serán por conta da corporación cesionaria os gastos de aseguramento da embarcación así como os derivados da súa conservación e mantemento necesarios para o bo funcionamento do ben moble cedido. Así mesmo, serán pola súa conta todas as taxas, arbitrios e impostos que se devenguen pola súa titularidade.
Artigo 3º
A devandita cesión formalizarase mediante acta subscrita polo secretario xeral desta consellería ou funcionario en que delegue, debendo constar nela o acordo de cesión e a aceptación do cesionario.
Disposición derradeira
A Consellería de Pesca e Asuntos Marítimos, a través da secretaría xeral, realizará os trámites necesarios para a efectividade de canto se dispón nesta orde.
Santiago de Compostela, 14 de setembro de 2006.
María Carmen Gallego Calvar
Conselleira de Pesca e Asuntos Marítimos